Samlinga avsluttes med de to fortellingene «Big Two-Hearted River I» og «Big Two-Hearted River II». Her har Nick Adams tatt seg alene ut i ødemarka, og fortellingene dveler i detalj ved arbeidet med å slå leir og deretter fiske etter storørret i elva. Bare i små glimt aner en at han også har tankene sine andre steder enn ved alle de nødvendige, praktiske håndgrepene. Han minnes en eventyrer ved navn Hopkins som han en gang kamperte sammen med, og som bare forsvant. Noe foregår også inne i Nick når han vegrer seg mot å gå inn i et parti av elva der den danner et sumpland. En får inntrykk av at strevet med å overleve under primitive forhold er en slags terapi som tar oppmerksomheten bort fra onde tanker.